ET Euroopa Liidu Teataja L 16/47

EUROOPA KESKPANGA OTSUS,

29. august 2013,

millega kehtestatakse meetmed Euroopa Keskpanga akumuleeritud omakapitali sissemaksmiseks ja riikide keskpankade ülekantud välisvaluutareservidega samaväärsete nõuete korrigeerimiseks

(EKP/2013/26)

(2014/28/EL)

EUROOPA KESKPANGA NÕUKOGU,

võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artiklit 30,

ning arvestades järgmist:

(1) 29. augusti 2013. aasta otsus EKP/2013/28 riikide keskpankade protsentuaalsete osade kohta Euroopa Keskpanga kapitali märkimise aluses (1) sätestab Euroopa Keskpanga (EKP) kapitali märkimise aluse korrigeerimise kooskõlas Euroopa Keskpankade Süsteemi ja Euroopa Keskpanga põhikirja (edaspidi „EKPSi põhikiri”) artikliga 29.3 ja kehtestab igale riigi keskpangale (RKP) alates 1. jaanuarist 2014 uued osakaalud kapitali märkimise korrigeeritud aluses (edaspidi „osakaalud kapitali märkimises”).

(2) Kapitali märkimise osakaalu korrigeerimine ja sellest tulenevad muutused RKPde poolt märgitud EKP kapitali osades tingivad EKP poolt põhikirja artikli 30.3 alusel euro kasutusele võtnud liikmesriikide keskpankade (edaspidi „euroala RKPd”) krediteeritud nõuete korrigeerimise euroala RKPde poolt EKP välisvaluutareservi tehtud sissemakse ulatuses (edaspidi „nõuded”). Need euroala RKPd, kelle nõuded suurenevad seoses kapitali märkimise aluse suurenemisega 1. jaanuaril 2014, peaksid seega tegema EKP-le hüvitava ülekande ja EKP peaks tegema hüvitava ülekande nendele euroala RKPdele, kelle nõuded kapitali märkimise aluse vähenemise tõttu vähenevad.

(3) Kooskõlas EKPSi põhikirja aluseks olevate õigluse, võrdse kohtlemise ja õigusliku ootuse kaitse üldpõhimõtetega peaksid ka need euroala RKPd, kelle suhteline osa EKP akumuleeritud omakapitali väärtuses suureneb eespool osutatud korrigeerimise tõttu, tegema hüvitava ülekande euroala RKPdele, kelle suhteline osa väheneb.

(4) Iga euroala RKP vastavad osakaalud kapitali märkimises kuni 31. detsembrini 2013 ja alates 1. jaanuarist 2014 tuleks väljendada protsendina kõikide euroala RKPde poolt EKP kogukapitali märkimisest; selle eesmärk on arvutada iga euroala RKP osa korrigeerimine EKP akumuleeritud omakapitali väärtusest.

(5) Seetõttu tuleb vastu võtta uus EKP otsus, mis tunnistab kehtetuks 21. juuni 2013. aasta otsuse EKP/2013/15 (millega kehtestatakse meetmed Euroopa Keskpanga akumuleeritud omakapitali sissemaksmiseks ja riikide keskpankade ülekantud välisvaluutareservidega samaväärsete nõuete korrigeerimiseks), (2) ilma et see piiraks otsuse EKP/2013/15 artikli 4 kõigi nõuete kohaldamist.

(6) Nõukogu 9. juuli 2013. aasta otsuse 2013/387/EL (euro kasutuselevõtu kohta Lätis 1. jaanuaril 2014) (3) artikli 1 kohaselt, koosmõjus Euroopa Liidu toimimise lepingu artikli 140 lõikega 2, täidab Läti euro kasutuselevõtuks vajalikke tingimusi ja 2003. aasta ühinemisakti (4) artiklis 4 nimetatud erand tühistatakse alates 1. jaanuarist 2014,

ON VASTU VÕTNUD KÄESOLEVA OTSUSE:

Artikkel 1

Mõisted

Käesolevas otsuses kasutatakse järgmisi mõisteid:

a) „akumuleeritud omakapitali väärtus”– kõik EKP reservid, ümberhindamise kontod ja reservidega samaväärsed eraldised vastavalt EKP arvestusele 31. detsembril 2013. EKP reservid ja reservidega samaväärsed eraldised hõlmavad, piiramata akumuleeritud omakapitali väärtuse üldist olemust, üldist reservfondi ja reservidega samaväärseid eraldisi välisvaluuta kursi, intressimäära, krediidi- ja kullahinna riski katmiseks;

b) „ülekande kuupäev”– EKP 2013. majandusaasta aastaaruande EKP nõukogu poolt heakskiitmisele järgnev teine tööpäev.

Artikkel 2

Sissemakse EKP reservi ja eraldised

1. Kui euroala RKP osa akumuleeritud omakapitali väärtuses suureneb seoses tema osakaalu suurenemisega kapitali märkimises 1. jaanuaril 2014, peab see RKP ülekande kuupäeval EKP-le üle kandma lõike 3 alusel määratletud summa.

2. Kui euroala RKP osa akumuleeritud omakapitali väärtuses väheneb seoses tema osakaalu vähenemisega kapitali märkimises 1. jaanuaril 2014, saab see RKP ülekande kuupäeval EKP-lt lõike 3 alusel määratletud summa.

3. EKP 2013. majandusaasta aastaaruande EKP nõukogu poolt heakskiitmise päeval või enne seda peab EKP arvutama ja kinnitama igale euroala RKP-le summa, mis tuleb selle RKP poolt lõike 1 kohaldamise korral üle kanda, või summa, mille RKP peab lõike 2 kohaldamise korral EKP-lt saama. Iga ülekantav või saadav summa arvutatakse, korrutades akumuleeritud omakapitali väärtuse iga euroala RKP 31. detsembri 2013 ja 1. jaanuari 2014 kapitali märkimise osakaalu absoluutvahega ning jagades tulemuse 100ga; tulemus ümardatakse.

4. Iga lõikes 3 kirjeldatud summa maksmise tähtaeg on 1. jaanuaril 2014, kuid ülekanne tehakse ülekande kuupäeval.

5. Ülekande kuupäeval peavad euroala RKPd ja EKP, kes peavad lõike 1 või lõike 2 alusel summa üle kandma, eraldi üle kandma ka intressi, mis kogunes perioodil alates 1. jaanuarist 2014 kuni ülekande kuupäevani euroala RKPde ja EKP makstavatelt vastavatelt summadelt. Selle intressi ülekandjad ja saajad on nende summade ülekandjad ja saajad, millelt intress koguneb.

6. Kui akumuleeritud omakapitali väärtus on nullist väiksem, tuleb lõike 3 ja lõike 5 alusel üle kantavad või saadavad summad arveldada vastupidises suunas lõikes 3 ja lõikes 5 kirjeldatule.

Artikkel 3

Ülekantud välisvaluutareserviga samaväärsete nõuete korrigeerimine

1. Kuna Latvijas Banka välisvaluutareservi ülekandega samaväärsete nõuete korrigeerimisel juhindutakse EKP nõukogu eraldi otsusest kapitali sissemaksmise, välisvaluutareservide ülekande ja sissemakse kohta Euroopa Keskpanga reservidesse ja eraldistesse Latvijas Banka poolt, reguleerib käesolev artikkel teiste euroala RKPde poolt üle kantud välisvaluutareserviga samaväärsete nõuete korrigeerimist.

2. Euroala RKPde nõuded korrigeeritakse 1. jaanuaril 2014 vastavalt nende kapitali märkimise osakaalude korrigeerimisele. Euroala RKPde nõuete väärtus alates 1. jaanuarist 2014 on osutatud käesoleva otsuse lisas oleva tabeli kolmandas veerus.

3. Käesoleva sätte alusel ja ilma täiendavate formaalsuste või toiminguteta loetakse, et iga euroala RKP on üle kandnud või saanud 1. jaanuaril 2014 nõude absoluutväärtuse (eurodes), mis on osutatud tema nime kõrval käesoleva otsuse lisas oleva tabeli neljandas veerus, kusjuures „–” osutab nõudele, mille euroala RKP peab üle kandma EKP-le, ja „+” nõudele, mille EKP peab üle kandma euroala RKP-le.

4. 1. jaanuarile 2014 järgneval esimesel üleeuroopalise automatiseeritud reaalajaliste brutoarvelduste kiirülekandesüsteemi (TARGET2) tööpäeval kannab iga euroala RKP üle või saab käesoleva otsuse lisas oleva tabeli neljandas veerus tema nime kõrval osutatud summa absoluutväärtuse (eurodes), kusjuures „+” osutab summale, mille euroala RKP peab üle kandma EKP-le, ja „–” summale, mille EKP peab üle kandma euroala RKP-le.

5. 1. jaanuarile 2014 järgneval esimesel TARGET2 tööpäeval peavad euroala RKP ja EKP, kes peavad lõike 4 alusel summa üle kandma, eraldi üle kandma ka intressi, mis koguneb perioodil alates 1. jaanuarist 2014 kuni ülekande kuupäevani euroala RKP ja EKP makstavatelt vastavatelt summadelt. Selle intressi ülekandjad ja saajad on nende summade ülekandjad ja saajad, millelt intress koguneb.

Artikkel 4

Üldsätted

1. Artikli 2 lõike 5 ja artikli 3 lõike 5 alusel kogunevat intressi arvutatakse iga päeva kohta, kasutades tegelikku 360-päevast arvutamise meetodit, kusjuures intressimäär võrdub eurosüsteemi poolt viimases põhilises refinantseerimisoperatsioonis kasutatud intressi piirmääraga.

2. Kõik ülekanded artikli 2 lõigete 1, 2 ja 5 ning artikli 3 lõigete 4 ja 5 alusel tehakse ükshaaval TARGET2 kaudu.

3. EKP ja euroala RKPd on kohustatud teostama kõik lõikes 2 osutatud ülekanded ja andma õigel ajal vajalikud juhised nende ülekannete kohaseks teostamiseks.

Artikkel 5

Jõustumine ja kehtetuks tunnistamine

1. Käesolev otsus jõustub 1. jaanuaril 2014.

2. Otsus EKP/2013/15 tunnistatakse kehtetuks alates 1. jaanuarist 2014. Kehtetuks tunnistamine ei mõjuta otsuse EKP/2013/15 artiklis 4 sätestatud nõuete kohaldamist.

3. Viiteid otsusele EKP/2013/15 käsitatakse viidetena käesolevale otsusele.

Frankfurt Maini ääres, 29. august 2013 EKP president Mario DRAGHI

(1) Vt käesoleva Euroopa Liidu Teataja lk 53.

(2) ELT L 187, 6.7.2013, lk 9.

(3) ELT L 195, 18.7.2013, lk 24.

(4) Akt Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi ühinemistingimuste ja Euroopa Liidu aluslepingutesse tehtavate muudatuste kohta (ELT L 236, 23.9.2003, lk 33).